
	ΑΛΟΓΑ

Μία παράσταση

του Αμφίδρομου Χοροθεάτρου

της Έλενας Χριστοδουλίδου

στο Ίδρυμα Μιχάλης Κακογιάννης
	[image: image1.png]





Το Σπίτι της Κύπρου, στο πλαίσιο των καινοτόμων δράσεων του, θεσμοθετεί, από φέτος, την παρουσίαση, κάθε χρόνο, ενός καταξιωμένου Κύπριου χορογράφου στην Αθήνα.

Στο πλαίσιο της σημαντικής αυτής πρωτοβουλίας, με πολύ μεγάλη επιτυχία, παρουσιάστηκε την Τρίτη 19 Νοεμβρίου 2019, στο Ίδρυμα Μιχάλης Κακογιάννης, το χορογραφικό έργο ΑΛΟΓΑ από το Αμφίδρομο Χοροθέατρο της Έλενας Χριστοδουλίδου.
Χαιρετισμό απεύθυνε η Μορφωτική Σύμβουλος της Κυπριακής Πρεσβείας της Κυπριακής Δημοκρατίας δρ Νάντια Στυλιανού, η οποία προλογίζοντας την παράσταση ανέφερε ότι το χορογραφικό έργο ΑΛΟΓΑ επιλέγηκε και χορηγήθηκε από το Υπουργείο Παιδείας, Πολιτισμού, Νεολαίας και Αθλητισμού της Κυπριακής Δημοκρατίας Κύπρου  στο πλαίσιο του προγράμματος Τερψιχόρη για την ανάπτυξη και προώθηση του σύγχρονου χορού. Αναφερόμενη στην ίδρυση, το 2002, και την επιτυχή μακρά πορεία του Αμφίδρομου Χοροθεάτρου, επεσήμανε ότι τα έργα της Έλενας Χριστοδουλίδου αντανακλούν έντονα την αντίληψη της χορογράφου περί του μεταπολιτικού ρόλου της τέχνης στη σύγχρονη εποχή, γι’ αυτό και είναι άμεσα συνδεδεμένα με τους κυρίαρχους κοινωνικοπολιτικούς προβληματισμούς.
 ΑΛΟΓΑ: Η γλώσσα των αλόγων σφιχταγκαλιασμένη με την αρχετυπική της ανθρώπινης ύπαρξης γλώσσα του χορού, σε όλους τους δυνατούς μεταξύ τους συνδυασμούς. Όπως, χαρακτηριστικά, σημειώνει η χορογράφος Έλενα Χριστοδουλίδου: Είτε υπάρχει είτε δεν υπάρχει ένας λόγος για τα πάντα... Είμαστε από την ανθρώπινη φύση μας υποχρεωμένοι διαρκώς να τον αναζητούμε. Εκκινώντας από το "άλογο”, το άνευ λόγου. Σε μια πορεία/κούρσα αναζήτησης του ίδιου της του λόγου... Σε μια διαδρομή γεμάτη προκλήσεις... Η Ήβη, η Στέφανη, ο Γιάννης και η Ρεγγίνα, με χορευτικές σπουδές στον κλασικό και σύγχρονο χορό. Ο Κωνσταντίνος (Chamba) και ο Άδωνις (Lee) με χορευτικές σπουδές στο street dance. Σε αυτό το χορογραφικό έργο παντρέψαμε τελείως διαφορετικές συνήθειες και νοοτροπίες, ανακαλύψαμε όλοι μαζί (για πολλοστή φορά σαν να ήταν η πρώτη μας φορά( πόσο μπορεί το σώμα να ξεπεράσει τα όρια του και τις ζώνες ευκολίας! Δίνοντας σημασία αποκλειστικά και μόνο στις αισθήσεις, στις σχέσεις των σωμάτων, σε αυτό που πράγματι τα κινεί, στο νοερό σημείο από όπου η κίνηση μπορεί απελευθερωτικά να εξελίσσεται. Να εξελίσσεται και να δραπετεύει από τα συμβατικά της όρια, από τις άκρες των χεριών ή των ποδιών, για να διαχυθεί σε όσο το δυνατόν περισσότερα νοερά σημεία μέσα στον χώρο…
ΣΥΝΤΕΛΕΣΤΕΣ: Ιδέα/Χορογραφία Έλενα Χριστοδουλίδου | Δραματουργία Γιάννης Καραούλης |  Επί σκηνής: Άδωνις Κυριακίδης, Ρεγγίνα Μαρκίδου, Γιάννης Οικονομίδης, Στέφανη Παπαδοπούλου, Κωνσταντίνος Παπαμεθοδίου, Ήβη Χατζηβασιλείου | Μουσική: Χριστίνα Γεωργίου | Φωτισμός: Βαλεντίνα Ταμιωλάκη | Κοστούμια: Λάκης Γενεθλής | Μάσκες: Μάρθα Φωκά | Οργάνωση παραγωγής: Μάρκος Γραμματικόπουλος.

Η παράσταση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας, Πολιτισμού, Αθλητισμού και Νεολαίας της Κυπριακής Δημοκρατίας.

